
Prilozi za povijest hrvatske književnosti. 

Priopćuje Dr. Branko Drechsl er. 


I. Pjesnikinja grofica Katarina Patačić. 

Stoljeće XVIII. u gradjanskoj Hrvatskoj veoma je zanimljivo 
s kulturnoga gledišta: kultura je velika, ali nije narodna. Kajkavska 
knjiga trgla je unazad, a naročito nema upravo nikakve knji¬ 
ževnosti svjetovnoga sadržaja na jeziku narodnom sve do Brezo- 
vačkoga. Medju kajkavskim piscima nema ni jednog svjetovnjaka, 
pače i svjetovni se kler nigdje ne ističe; književnošću bave se 
najviše Pavlini i Isusovci, ali pišu najviše na jeziku latinskom 
(Pavlini: Ivan Kristolovec, Nikola Benger, Josip Beđeković, a 
Isusovci: Josip Mikoci, Franjo Ks. Hinterholcer, Kazimir Bede- 
ković i Andrija Blašković), i to naučne radnje, ponajviše iz po¬ 
dručja historije. A kao kajkavski pisci ističu se u XVIII. stoljeću 
do Josipa II. Pavlin Hitar ion Gašparotti, od Isusovaca 
Franjo Sušnik i Andrija Jambrešić svojim rječnikom, 
pa Juraj Mulih svojim mnogim nabožno-poučnim knjigama. 

S potpuna nedostatka književnosti kajkavske svjetovnoga 
sadržaja u XVIII. stoljeću do Josipa II. odlično mjesto zaprema 
jedina kajkavska pjesnikinja ovoga doba Katarina grofica 
Patačić. 

Katarina Patačić bila je kći grofa Petra Ke^glevića, 
a majka njezina bila je grofica Ana Drašković. Petar 
Keglević umro je kao veliki župan požeški u Klenovniku 
god. 1749., ne ostavivši muškoga potomka, već samo dvije kćeri, 
Josephu, poslije udatu groficu Sermage, i Katarinu. Bilo mu je 
tek 28 godina. Njegova kći Katarina god. 1763. udala se za baruna 
Franju Patačića, sina kolunela Stjepana Patačića, koji je iste 
godine postao grofom. Katarina bila je neobično lijepa, a donijela 
je mužu svoja dobra Popovec i Kalnik sa Guščerovcem te kuću u 

Varaždinu, a Franjo Patačić imao je svoja dobra Novigrad, Vi- 
dovec i Sv. Iliju. 1 ) 

U sveučilišnoj knjižnici u Zagrebu nalazi se pod signaturom 
S. M. 32. 0. 39. zbirka kajkavskih pjesama sa naslovom „Pesme 
Horvatske.“ Zbornik je u koricama, izvezenim bogatim barok¬ 
nim nakitom sa monogramima: monogram na stražnjim koricama 
jesu slova K C P (Katarina Contessa Patačić), a jednako potpi¬ 
sana je pjesnikinja i ispod posvete. I naslovna stranica na početku 
zbornika, što je ovdje snimismo, umjetnički je izradjena, i ona 
nam kazuje mnogo: tu je slika pjesnikinje, potpisana sa dva umjet¬ 
nika, koji su iskitili zbornik; zabilježeno je, da zbirka potječe iz 
Varaždina god. 1781., i napokon je zanimljivo, da se na naslov¬ 
noj stranici ove zbirke galantne Ijubovne poezije već u to doba 
nalaze narodne dvojnice sa tamburom. 

Rukopis „Pesme Horvatske" poslao je god. 1851. Narodnome 
Muzeju Škender Zdenčaj od Zahromič grada, koji u dopisu kaže, 
da je rukopis čuvala grofica Eleonora Patačić, a poslije njene 
smrti da je njemu poklonjen, i da je on čuo od „pouzdane ruke, 
da je ovu knjižicu pisala grofica Katarina Patačićka U2 ) 

Katarina Patačić pjevala je ove pjesme jamačno ranije, u 
mladjim svojim godinama, a god. 1781. sastavila ih je u osobitu 
zbirku. Vrlo je zanimljivo, da one odaju utjecaj talijanski, a ne 
njemački, i neke su pjesme upravo prevedene iz talijanskoga. 
Utjecaj talijanske kulture bio je u to doba dosta jak u gradjan- 
skoj Hrvatskoj, a talijanski jezik bio je udomaćen kod naše ari¬ 
stokracije. A. Hoffmann, pastor Arcadiae, pjevao je u Zagrebu za 
odličnike pače i talijanske prigodnice („Rime per ii Giorno di Nome 
della Sig. Contessa Giulliana Szecheny“, 1784., te „Componimenti, 
poetici nella installazione alla suprema dignita di bano del Regno 
di Croazia di sua Eccellenza Fr. Eszterhazy in Zagabria“, 1783.) 

Naša kajkavska pjesnikinja živjela je doista najviše u svojoj 
kući u Varaždinu, koji je u to doba bio političko i prosvjetno 
središte gradjanske Hrvatske. Adam grof Oršić crta nam živim 
bojama sliku tadašnjega života u Varaždinu, a naročito spominje 
grofa Franju Patačića. „Um das Jahr 1770 fing der verderbliche 
und die Kr&ftenfulle iibersteigende Luxus sich in Oroatien zu ver- 

H Balthasari Adami Kercselich: Annuae 1748—1767. Monu¬ 
menta Spectantia, Scriptores, vol, IV. (na različitim mjestima). 

2 ) Narodne Novine, god. 1851. str. 650. 

breiten; man sah besonders in Warasdin, \vo der Sitz des Consilii 
Banalis war, von der neuesten Art priichtige Equipagen, Tafel- 
silber, prftchtige Livreen, Laufers, franzosische Koche. Die Excel- 
lenzen, Magnifici liessen theuere Moden von Wien kommen, es 
vvurđen ordentliche steife Gesellschaften gehalten, kurz um, Varasdin. 
war klein Wien. Dieser Luxus ilberstieg die Kriifte der Nation und 
Mancher, besonders Graf Franz Pattachicb, wurde so zu Grunde 
geiichtet, đass seine und seiner Frau Gtiter exequirt wurden.“ 1 ) 

U ovoj sredini, gdje Oršić spominje i „eine Menge gelehrte 
udei probit'matische Frauen“, živjela je naša pjesnikinja, i tu su 
nastale njene kajkavske ljubavne pjesme, što ih je posvetila Adamu 
Patačić u (1717—1784), tada nadbiskupu kaločkom, koji se i 
sam bavio poezijom, bio članom Arcadiae u Rimu pod imenom 
Sirasius Acrotophorius, te se u nadbiskupskoj knjižnici kaločkoj 
sačuvalo više njegovih pjesama i rječnik hrvatskoga jezika. 

Katarina Patačić pjeva na kajkavskom narječju, ali već 
s jakom primjesom štokavštine, a njezin pravopis nije tako zapleten 
i pun osobina kao u kajkavskih pisaca još uoči preporoda, već 
je dosljedniji i jednostavniji, kako pokazuje ova shema: 

liđczsčžš 
iy n y gy cz z sz ch s f iš sz 

Iz s 1 

Za slovo ž imamo dakle dva znaka, za š pače pet znakova, 
ali ostala su slova dosljednija. Razlike izmedju č i ć ne poznaje. 
Od osobina pravopisnih spominjemo slovo h kao znak duljine 
(na pr. gen. pl. vufzniczh). 


Pesme Horvatske. 

Najizvisenesemu, svetlesemu i poštuvanešemu gospodinu, go~ 
spodinu Adamu iz slobodnih baronov Patačić od Zajezde, stolne 
Koločke i Bačke cirkvih redno zjedinjenih eršegu, previsokoga 
reda Sv. Stefana, kralja Apoštolskoga, velikoga križa konjaniku, 
Njih obodvoje kraljevske svetlosti sadašnjemu bližnjemu skrov- 
nostih tolnačniku vu previsoki septemviralski tabuli skup sucu kak 
i kraljevskoga mudroskupžine Budimske senatuša predsjedniku 
etc. etc. dobrostivomu gospodinu. 


) Memoiren des Grafen Adam Orssich de Szlavotich. Kukuljević ; 
Arkiv X. 276—277. 

Da vsaka najizborneša krepost polag lepoznanstva opstati 
more, očituju Njih Excelencije: aldujem ja knjižicu ovu, 
ne visokem onem, koje Njih Excelencije dičiju, častim, nego 
aldujem takovu samo, kreposnomu lepoznancu, po kojem časti još 
više rasvitlavaju se; vrednomu domorocu, koterega da njegovi 
ljube i izvišuju, dostojno jest. Ovo je, što ja vu Njih Exce- 
lencije preštimavam, i mene genulo je, vjedinene ove Hor- 
vatske pesme njima predati. Ah, da tko može njima tuliko 
zadovolnosti zavdati, kuliko ja iz vsega srca on čas spoznavam, 
kad imenujem se Njih Excelencije 

najponizneša službenica 
K(atarina C(omtessa) P(atačić). 

Priče tek ljubavi. 

Kaj je meni vezda došlo, 

Kad je dete lepo prošlo, 

V mojoj vendar misli je? 

Kaj je, da če prem odhađa, 

Kak se meni sad događa, 

Misel za njim šetuje. 

Zakaj su mi takvi trudi, 

(Takve muke ni med ljudi) 

Ja se nemrem razraeti. 

Ne znam reći, je li muka, 

Kaj mi srce tako burka, 

Ali pak ka radost je? 

Ako muka je, kaj ćutim, 

I s kem misel moju mutim, 

Oh, kak draga muka je! 

Muka! Ka me tak veseli, 

Da od mene vse odeli 
Kaj bi žalost moglo dat. 

V prsah novi nemir budi, 

Srce vugodno obudi, 

Da na miru nemrem stat. 


Lepote 

obraza moje Kate. 

Prilične potokom pesmice tecite ; 
Pogled oka drage prilično zrecite ; 
Jamice lic njejnih ljubljeno spišite ; 
Vusnic slast rumenih dostojno zvisite 
Vu jeziku mojem. 

Kate! Svetlos oka tvoga srce tali, 

Vse veselje vu njem sproti se razžali, 

Ako se Ijubleno meni ne nasmeješ, 

T slast nezgovornu Ti mi ne razleješ 
Na obrazu Tvojem. 

Cipripor se negda igral z licem Tvojem, 

I kušujuć stisnul dvakrat 8 prstom svojem, 
Tak Ti je znamenja ljubavi ostavil, 

Ovak na Tvem licu jamice postavil, 

Z kojemi me gubiš. 

Roža se pred vustmi Tvojemi zakriva: 

Ar njih farba zorju vugodno pokriva, 

0, tri puta srećen, ki je za Te rođen, 
Blaženstva vmertelneh po njem cil je zgođen, 

Koga Ti obljubiš. 

Oeituvanje ljubavi. 

Zaradi Tvoje zmožnost vrednosti, 

Zvisujem vu Tebi zrok čednosti; 

Ljubiti, ljubav v srcu skroviti, 

Morje je orati, zrak parati: 

Znaš li, da Tvoj kip srce tali, 

Zelne ljubavi vugodnost kali. 

Istinujem, kak brz sem Te videl. 

V osupnost sužanstva jesem dospel; 

Molim Te, da denes Tvoj odgovor, 
Nakanjenja moga ne bu pomor : 

Lepote Tvoje dika mene slasti, 

Z velikoćum svoje oblasti. 

Kmrt živlenje, živlenje smrt slaže, 
Skončavanja mojega slape zvaže, 

Sitkoća slapov strmnost prevaže, 

Jezerišća glublinu za grob mi kaže, 

Vu njem bu moj kip kruto rad prebival, 
Kot prah i pepel Tebe zazival. 


Jedna sestina zvrhu gore rečenoga 

Očituvanja. 

Za zvršiti lepe misli 
Pamet basni, kunšt pomaže: 
Fale kunšti, blude misli, 

Kada nebo ne pomaže. 

Njega nebo ne pomaže, 

Ki se nebu prek ne vlaže. 

Ljubleno tuguyanje. 

Gledaj, draga, srce moje 

Vu žalosti vtopleno. 

Kad mi braniš lice tvoje 

Kušavati ljubleno. 

Zakaj si me, lepa Kate, 

Zorja ma, ostavila? 

Ce ti već ne mariš za me. 

Za me droga ni vila. 

Ti jedina moja radost, 

Ka zdržavaš živoga, 

Ne dopasti, da me žalost 

Na tla hiti mrtvoga. 

Ako želiš vusta moja 

Videti oplahnena, 

Prosim konce ruka tvoja 

Oci zapre, ljublena. 

Znam, da vreden ja milosti 

Tvoje nisem vživati: 

Od tve vendar ljublenosti 

Jošće morem ufati, 

Da rumena vusta tvoja 

Hoću me okrepiti. 

Na tvu službu radost moja! 

Još me pusti živiti. 

VukaneotkriTanje 1 ). 

Nekaj si napisal za ljubav nekakvu, 

Ku ja nikak ne znam, nit ne poznam takvu. 
Kak to reći moreš, da sam te ostavila? 

Vem se s Tobom nisem ja nigdar ni spravila. 
Žal mi je, da ljubav, ka ti stalna bila, 

Po nesreći s tugum je se zamenila. 

Ako te je ljubav takva veselila, 

Stimam, da tvši čednost to ni vredna bila. 
Pišeš, da si stalnu ljubav mi pokazal, 

S tem hteć reći, da si veru mi prikazal. 
Niti sem kti ljubav pri tebi ja vidla, 

Nit podatu veru od tebe gda zdigla. 

Kak me tvorit moreš, da ti srce ranim, 

Kada se ja sili srca tvoga branim? 

Ne, ne moja misel, da ko srce ranim, 

Samo ljublenorau sužanstvu se branim. 

Nit se hasni tužit, da nimaš milošće: 

Ne beše nju trošit, imal bi nju jošće. 

Ja te za nju nemrem nikakor pomoći, 

Ar je samoj treba milost vu dne, v noći. 


1 > II disinganno. 

Zato ina je dužnost poštuvat vsakoga, 

Ar ni znat, kak milost deli se od koga. 
Zato te krv tvoja niš uaj ne zapeče, 

Kad vidiš, da lestor gdo se z menutn šeće. 
Ni se treba čudit, da se koji bezi, 

Kajti cena njegva v drugeh ceni leži. 
Cvetek fiolicu ljudi malo cene, 

Cena njoj pogine, brže li povehne. 

Kad za golubicu golub već ne mari, 

Lahko golubica z drugemi se spari. 


Tuguvan je 

za đragum. 

Puste loze, k vam se vteče 
Puno tuge srce me: 

Kadi nigdo biti ne će, 

Da pokoje najde sve. 

Kajgod drago biti more, 

Za me već veselje ni; 

Gdo za mir me sad pomore? 
Kad jur na me vse mrzi. 

Moja Kate, lep moj plamen ! 
Poveć drevje tu li ni ? 

Ja nagledam vsaki kamen, 

Jaj, ma Kate nigdi ni. 

Kak nas dostkrat svrži drage 
Sencum jeste zakrile, 

Slatke vure, kak ste nagle, 
Kak ste brzo minule! 

Konč povečte, drage svrži, 

Bum li dobro videl me? 

Jaj, kak mi šumi glasa drži, 
Ter štimam, veli, da ne. 

Čnt je nekaj vugodnoga: 
Zdebnenje brž čuje se? 
Zdehnenje mort dobra moga, 
Ko veli, da vrne se. 

Ah, ne, ne, neg potok šumi, 

Ki po prudu steče se: 

Ah, ne šumi, nego k tugi 
Mojoj milo plače se 
Ali mort se Mila vrne, 

Ter bu kesno i zahman: 

Na moj prah gda gled obrne, 
Još ka suza ziđe van. 

Senja. 


Vu snu vendar mi dobadja, 

Ka mi ljubav mu naradja, 
Batrive mi muke me. 

Daj pravicu, ljubav, Tvoju, 
Istinskešu senju moju 
Včini; al ne zbudi me. 

Nut pri jednom pustom zdencu, 
Polek dreva istom vencu, 
Kate, senjam od Tebe. 

Senjam, ali tak da štimam, 

Da ni senja, neg da imam 
Pravu Kate pri mene. 

Čvrčat ptice, teći vode, 

Šumet listje, ter da hode 
Vidim, Kate, noge Tve. 

Od bistrine oka Tvoga, 
Trepetanje srca moga, 

Ćutim polek navade. 

Kad Te vidim meni milu, 

Bože, kakvu ćutim silu ? 

Je li senja? — da dvojim. 

Drago kad prijemljem ime, 

Kad reč Tvoja medeni me! 
Ves v radosti se gojim. 

Ah, da vidiš, kak se jasne 
Mile oči, ter kak hasne 
Za lepotu zvisiti. 


Ka si vsigđar mi ne mila, 

Ne bi nigdar me mrzila, 

Ki Te moram ljubiti. 

Kakov jesem ovak ostal? 

Vu kakovi misli postal? 

1 kaj onda rekel sem ? 

Ni mi moći zgovoriti, 

Ne ću vendar to tajiti, 

Da Tve ruke prijel sem. 

Niti mleko ne beleše, 

Neg Tve ruke najčisteše, 
Stokrat ove kušnul sem. 

Ti si farbu preraenila, 

V licu si se zrumenila, 
Zmoknule su oči Tve. 

Ali nut, gda najmenj štimam, 
Jalnoga Fillena imam, 

Svedoka tadbine me. 

Ov me splaši, srce zmuti, 

K6 zakipi, zdrsnuć zbudi, 
Kratka radost prošla je. 

Je, je prešla kakti tenja, 

Ljuda radost, moja senja, 

Žar moj z tenjum prešel ni. 

Ako kakvu radost daje 

Senja, kak pak den postaje. 
Me trplenje ponovi. 


Hvala Tebi, Katice! 

Na Tve vkanlivosti, 
Zešel sem iz temnice, 
Ljubil sem Te dosti. 

Jur i meni jesu 
Bogi milostivni, 

Niti mi već nesu, 

Z ljubavjum tvum silni. 

Vgasel je moj ogenj, 
Nemrem srdit biti, 

Kaj bi samo mogel 
Ljubav kakvu skriti. 


Spričanje 

pri Katice. 

Ne premenjam farbu, 
Kad Tve ime čujem, 

V srcu nimam larmu, 

Ce prem Te zgledujem. 

Senjam, ali vsigdar 
Senja moja nesi; 
Zbudim se: već nigdar 
Prva misel jesi. 

Kad mi dalko jesi, 
Ne želim te bliže, 

Nit gda dalko nesi, 
Drago mi je više. 

Od Tvoje lepote 
Misleć ne omiljam, 

Niti već na špote 
Tvoje srdit bivam. 

Kad sem s tobum blizom, 
Zburkanja niš nimam, 

I z mem protivnikom 
Lahko Te spominam. 

Gledaj me srdito, 

Govori mi lepo, 

Ne to hasnovito, 

Oko me bu slepo. 

Nit mi zapoveda 
Govorenje Tvoje, 

Nit Tve već pogleda 
Oko v srce moje. 

Od Tebe radosti 
Nemrem već imati, 

Nit kakve žalosti 
Zrok mi moreš dati. 

Ar prez Tebe ljubim 
Gore i ledine, 

Nit s Tobum, gđe ćutim 
Nepovolnost, gine. 

Istinsko valujem, 

Da još lepa jesi, 

Neg od srca čujem, 

Da prez para nesi. 

I (žal naj Ti ne bu) 
Falingu sem imal, 

Gda v Tvojem pogledu 
Lepotu sem štimal. 

(Sram me je) gda strelu 
Ljubavi sem vlomil, 

Štimal sem, da v telu 
Srce sam si zlomil. 

Ali, za zlu vujti: 

Iz sile se znesti, 

I za prostom biti, 

Vse je moć podnesti. 


Ptici pri peti se 

V lepek doleteti, 

Perje prilepi se, 

Njoj pak odleteti. 

Perje pogubleno 
Brzo vzeme na se, 

V mesto pogibelno 
Lahko već ne da se. 

Štimaš, da ne da se 
Pogor star zatreti, 

Kajti nit ne da se 
Jezik moj zapreti. 

Nagnenje nature, 

Kate, reći sili 
Oneb, ki su v hude 
Pogibeli bili. 

Ovak i vojaki 
Viteštva činjenja, 

Kak su bili jaki, 

Kažu ran znamenja. 

Kaže tak i sužen, 

Kada vu(j)de z muke, 
Veselo lane ružen, 

Breme njegve ruke. 

Zato ja govorim, 

Da se zadovolim. 

Nit se zato borim, 

Da se s Tobum zvolim. 

Nit bum pita! Tebe, 

Je li imam pravo, 

Nit je li od mene 
Čuti Tebi zdravo. 

Nestalnu Te puščam, 

Gubiš srce verno, 

Sudit Ti dopušćam, 

Ki bi vesel prvo. 

Znam, da ne će k Katici 
Tak verni već đojti, 

K takvi ciganici 
Lahko mi bu projti. 


PogOTorenje 

gori rečenoga spričanja. 

Vtaži srce Tvoje, 

Draga Kate, prosti, 

Falinge su moje 
JoŠ vredne milosti. 


Zaisto prostoga 
Hvalil sem se sada, 
Ali, veruj, toga 
Ne bude nikada. 

Prav je, da zakriti 

Htel sem plamen stari ; 

Za koga tajiti 

Srdjl sem se s kvari. 

Ce prem ime Tvoje. 
Nikaj me ne zmuti, 

Kažu oči moje, 

Kak si srce ćuti. 

Vsigdir i v snu jesi 
Na pamet mi vpala, 

Ar i gde Ti nesi, 

Ma Te misel mala. 

Ce mi dalko jesi, 
Sprot želim te bliže, 

A kad blizu jesi, 

Kaj ću želit više? 

Ce te ne spominam, 

Vse mi je netečno, 

Ništ v pameti nimam, 

Vse mi je nesrečno. 

Ime Tvoje zmirom 
Na jeziku imam, 

Z istem protivnikom 
S Tebe se spominam. 

Reci Tve i oči 
Jesu takve moći, 

Da njim vu dne, v noći 
Branit ni se moći 

I zvan slasti Tvoje. 
Zapovedi volje, 

Nikam srce moje 
Ne giblje se bolje. 

Prez Tebe radosti 
Ja nemrem imati, 

Prez Tebe žalosti 
Vse mi hoće dati. 

Ar s Tobum ja ljubim 
Gore i ledine, 

I gde Te poćutim, 
Nepovolnost zgine. 

Sada prav valujem, 

Da Ti lepa jesi, 

Ter od srca čujem, 

Da nit 8 parom nesi. 

Žal mi nigdar ne bu, 
Da sem Te rad imal, 

I gda v Tvom pogledu 
Lepotu sem štimal. 


Ljubavi gda strelu 
Hotel sem vlomiti, 

Stiraal sem, da v telu 
Srce mi će zgniti. 

Ali s čem nevoli 
Mojoj sem se brani 1, 

Nis pomagal boli, 

Pače sem se ranil. 

Kakti goder ptica, 

Ka vu lepku vzeta, 
Boreć sirotica 
Jošće se zapleta. 

S krelutjami trepćuc 
Strgnut bi se rada, 

Već se v lepku mičuć, 
Već v sužanstvo pada. 

Misli, da ne da se 
Plamen moj zatreti, 

Niti da ne da se 
Želja ma zapreti. 

Nagnenje nature 
Ljubavnike sili 
Povedat, kak v hude 
Vrućine su bili. 

Kude i vojaki 

Vojske zla činjenja, 

Idu vendar jaki 
Na vojske znamenja. 

Vrne se i sužen, 
Misleći na muke, 

Bežeć bolje ružen 
Lane od druge ruke. 

Ce za Te govorim, 

Sprot se zadovolim, 
Najbol se pak borim, 
Kak se s Tobum zvolim. 

Prosti, prosim Tebe, 
Kaj nis rekel pravo, 
Včini, kaj ćeš z mene, 
Srce me bu zdravo. 

Nestalnost vsu puŠćam. 
Primi srce verno! 

Včinit Ti dopušćam 
Z menum vse kak prvo. 

Znaj, da hoćeš, Kati, 
Vernost v meni najti, 

K kakvi ciganici 
Ne pusti me zajti. 

Ljubeića uskok. 

Iz tretjega neba došestna kraliea, 

Ja, koja mu jesem skupa i božica, 

Iščem sina moga uskoka Ljubčića, 

Ki ze vsemi lađa, maloga bogćića. 

Ov ki stoprav snoćka v krilu mom sedeći, 
Zbilja li al navlast z menum se šaleći, 

S strelum pozlaćenum levu stran mi rani, 
Ter da od kaštige sebe on obrani, 

Bežeć z moga krila leteć se je zmeknul, 
Nigdar ne znam, kamo vezda se vmeknul, 
Ja, koja mu vendar moram biti mati, 
(Srda se na milost lahko preobrati). 

Vse, kajgod je moglo bit, sem vučinila, 

Da bi moga sina uskoka dobila. 

Vse vu nebu strani jesem preiskala, 

Da bi moju radost nazopet imala. 

T.-ik i k vam sem došla, kratki vmrtelniki, 
Kam znam, da dohode takvi stanovniki, 

Ne bi li med vami, tužna, mogla ćuti, 
Kada li mojega uskoka su puti. 

Niti se ga ufam, će prem ste ga želne, 

Ja med vami najti, o žene vmrtelne ! 

Ar će prem dost puti, istina je prava, 

V licu vam i lasih igrajuć zletava. 

I će prem na vratik milosti vam kući, 

Milo stana proseć jako se izmući, 

Nije vendar, ka bi v srcu mu stan dala, 
Ar je vse jur puno ružnosti i jala. 

Neg pri vas, se ufam, sreća mi posluži, 

Najti ga, dvorjanski poglaviti muži! 

Od kojeh jednoga najti ni takvoga, 

Ki ne bi nastanil ’z srca sina moga. 

Ja se k vam obraćam, prijatelska ćeta, 

Pri kom je, povećte, radost ma prijeta? 

Ki pove, kud hodi, kušec će imati, 
Kakvoga najslaje zuala budem dati. 

Ki pak ’z tudjeh stranih meni ga dopelja, 

Dat mu ću, kaj more hteti njegva želja: 

V mogućnosti mojoj niš naj ne ostavi, 

Ce takaj poželi kraljestvo ljubavi. 

Ovo vam prisižem ćez vsu tmine silu! 

Dajte, dajte moga sina k momu krilu, 

Ali zmed vsih nigdo ništ ne odgovarja, 
Nego mućeć vsaki srce mi vumarja. 

Niste li ga viđli ? Mort ga ne poznate? 

Morebit je z vami, da niti ne znate? 

Če bi morda svoje kreljuti bil strgel, 

Strele vse otajno tok i luk zavrgel. 

Koja vsem skažuju istinska znamenja, 

Kakva su vu harcu njegova činjenja, 

Zato ću znamenja takova vam dati, 

Po keh njega bude labko vam poznati. 

Ljubčić, ki potait vsigdar vam se trsi, 

Če prem star himbena vnogo nosi prsi: 
Kruto mal se vidi, da bi štimal dete, 

Obraz i kotrige, kada gledat htete. 

Nestalen, kot dečko, vsigdar sobum giblje, 
Kamogoder zajde, tamo sprot pogibije. 

Vu deČinskih čačkah svoju radost ima, 
Zvrhu keh pogibel i zlo nikaj nima. 

Brzo se rasrdi, brzo se vumiri, 

Reći bi, da bolje ni na svetu zviri, 

Tak, da v jednom času smeje se i plače, 

Če nema ni svite od veselja skače. 

Rudasti su lasi njemu i kak zlato 
Gusti, dugi, kakti da bi skrbel zato, 
Raskritu vsu glavu on naveke nosi. 

Oprave pak telo nikakve ne prosi. 

Obraza njegvoga farba bol je živa, 

Nego farba plamna nikakvoga biva, 

Čelo pregizdavo vsem obilno kaže, 

Da ga nikaj čini ljubavi ne plaše 

Oči prekoredno pak ima vnžgane, 

Vsigdar na smeh spravne, da koga vukane, 
S kemi gusto miže, ali ne prez zroka 
Raven niš, neg tacki vse gledi spod oka. 

Njegveh vust su reči pune mleka slasti, 

Da kigod je čuju, mogu se dopasti, 

Če kaj nezvršeno ali kratko reče, 

Kak se je navadil, ima puno sreće. 

Njegvo govorjenje puno je dragosti, 

V kojem niš ne menka ružne vkanlivosti, 
Tenko grlo, reči su mu jako glasne, 

Već njim smeh na vustah, nigdar ni prez basne. 

Ar pod njim, kot kaca v rožah lepo dehne, 

S himbenostju vkani, s vkanlivostju pebne. 
Ako s kem po sreći prvič se zestaje, 

Vsu svu dragovlnost poniznomu daje. 

Ter z dragoljubnostjum, ku v obrazu nosi, 
Kakti siromaški putnik stana sprosi, 

To si za jedinu, ku more dobiti, 

Milošću poveda, ne će proć oditi. 

Kad pak jenkrat zajde nuter v novo stanje, 
Vse polahko pričme držati se na nje, 

Ter vu malom času zgizđa se tak jako, 

Da ga prenebiti ni moći nikako. 

On od srca taki sam će kluč imati, 

Stare stanovnike sproti van stirati, 

I na mesto takvih druge nuter deti, 

On za svoga sluga razum će imeti. 

Zapovedi svoje pameti će dati, 

Ovak v jednom hipu krvolok postati, 

Gost ovako mirni preganja ter rani, 

Ki se suprostavi, ali mu se brani. 

Kad jur čuli jeste od mene znamenja, 

Kak je njegov obraz, kakva su činjenja, 
Ako mozibiti pri vas more biti, 

Prosim vas, povete, najte mi ga skriti. 

Ali-vidim-nemrem odgovor dobiti: 

Moret bi ga radi meni zatajiti? 

Norci, pak bi radi Ljubeića zakriti? 

Ne budete norci, to ne more biti. 

V očeh i jeziku brzo se pokaže, 

I sto drugeh vrsti, kak koga premaže, 

Tak, da će se zgodit, kaj se dostkrat zgadja r 
Od koga se nosi skrita v nadrah kaca. 
Koja, gda se štima, da najbolje spava, 

Z grizom, krvjum, kričom, ki ju nosi, zdava. 
Ja zajdnič če nemrem njega pri vas najti. 
Idem pre nadalje, neg ću domom zajti. 

Ljubomornost. 1 ) 

Žena, ka tak jako mojemu si draga, 

Od koga se zmirom hvali tvoja snaga, 

Vre tve lepe lasi, vusnice vre hvali; 

Vsaka reč tva sproti srce mu zapali. 

Poveć mi, kad oči vu nega si dela, 

Nisi li mu sproti vsu moć njegvu vzela ? 
Je li te tak hudo, kad te je zagledal, 

Ali pak srdito, kakti mene gledal? 

Znam, da tve prelepe i prebistre oči 
Vzele su, kem lahko branit ni se moći. 

Znam, da ti si onda-kaj zakrivaš oči ? 

Vidim, da rumena bivaš mi nazoči, 

Reci, odgovori: Ah, zatisni zubi, 

Muči, če ćeš reći, da te jošće ljubi. 


*) La Gelosia. 

Navuki 

za Lepe. 

Da prorokuvana zla ne bi ga vbila, 

Tetis je si sina k Likomedi skrila. 

Ov vu ženski sviti: nut, kak Pyr ishađa, 
Kada z Deiđame Acbil ga porađa. 

Ljubavi vkanlivost, kak daleko zajde! 

Kada će da v srcu vašem stana najde, 

Vu vašega spola svitu premeni se, 

Lepe, v vsu naturu zaufati ni se. 

Od Psiche dobrota tulika je bila, 

Da je ljubavnika Ljubčića dobila, 

Ova takve sreće je se zahodila, 

Kad, ki vse oblada, je si zarobila. 

Lepe, će vas takva sreća želne mami, 

Ako nje nesreće zeznali ste sami, 

Ne želite dobra vi najvekša znati, 

Veliki vas znadu ljubiti prestati. 


Stalnost 

prijatelstva. 


Na ćalarnom ovom svetu 
Vsa, kaj vidiš, su nestalna, 
Lepoj rozi v svojem cvetu 
Mraz i zima jesu jalna. 
Protuletno drago vreme, 
Clovečanske zrok radosti, 
Ali zima vsa prevzeme, 
Vživat brani vugodnosti. 


Žarko sunce, zorja lepa, 

V zraku škrlec glasno speva, 
Vendar temna noć i šlepa 
Vu turobnost vsa pak deva. 
Sama stalna jest prijaznost, 
Kine ov anda alduvati 
Jest vernomu srcu dužnost: 
Njega s sobum zakopati. 


Zvrhu otkajanja 

jedne Lepe. 

Žalost Tvoga othajanja, 

Veruj, bi me v bila : 

Neg to Tvoga ostajanja 
Radost bi vćinila. 

Andar vmreti moram, draga moje Kate, 
Od žalosti, ali od veselja za Te. 


Zvrhu 

vučenika i navučitela. 

Nekaj žive vučenik, ki krepost zvuci se na hitrom; 
Nekaj žive vučitel, ki znati navuča na brzom. 

Ja sern tu rnorju: ne vidim brege. 1 ) 


Dalko od kraja jes med slapi, 
Ma pogibel mene trapi, 

Ni tolnaČa, gdo ga zmore, 

Ter z milosti mi pomore? 


Izuenada burka posta, 

Nit mi pomoć kakva osta i 
Kad v hudobi me nesreće 
Prijatelstvo se od meće. 


Če to vusta ne vele. 2 ) 


Ce prem vusta ne govore, 
Kazat lice dost Ti more 
Stalnost prijatela tvoga, 
Srce sluga prevernoga. 


Kaj s čini da pokaže, 

Kak njegova vernost važe, 
Da tak srečen more biti, 
Ne prestaje to prositi. 


Ti znaš, da zaljublen jeseni. 3 ) 


Da ja ljubim, je Ti znano, 
Dogođenje me tek rano. 

Ah, ki milost će dobiti, 
Nemre milost zakratiti. 


Te milosti, ku Ti dajem, 
Ova, kti želim, je najem, 
Vreden milost ni dobiti, 

Ki god smiljen ne zna biti. 


Ali od ljubave, ali od radosti. 4 


Da z ljubavi, da s pokoja 
Nejđe z mene duša moja, 
Čudno, Bože, drago moje! 
Krepost je lepote Tvoje. 


Slast Tveh reci moć mu vene,. 
Neg Tvoj pogled jači mene,. 
Kad oživa srce moje 
Optršeno od sreće svoje. 


Nemam srce na himbarije vađno. 5 ) 


V himbenosti nisem vadna, 
Sreća za me ni prikladna, 
Ka se mora kupuvati 
Ter poštenje za nju dati. 


Kak me hoće pomagati, 
Stiske, strahe pretirati, 
Mu nemarnost popraviti, 
Ali mu sramotu skriti. 


Yre fančen jesi. 6 ) 


Vre fančlivost jesi zvodil, 

Vre i mene si zarobil, 

Već za zmožnost tva nis jalna, 
Kralj si, oteci bum ti stalna. 


Naj Egiptuš Bogom hvali, 
Ki su Tebe kralja dali, 

Ter iz mene peldu jemlje, 
Kakov dar si ti na zemlje.. 


! ) Sono in mar: non veggo sponde. 

2 ) Sel labro nol diče. 

3 ) Tu eai, che amante son io. 

4 ) Se d’amor, se di contento. 

5 ) Non ho ’lcore all’arti avezzo 

6 ) Gia vendicato sei. 

Yse dosad i z neba. 1 ) 


Kajgod htel sem poprijeti. 
Vse sem z Bogom htel početi, 
Milostivno je pomagal, 
Kajgod dosad sem obladal. 


Ah, i sad me naj pomaže, 
Ki mi lepu misel kaže, 

Vse vernosti, vsa hotenja, 
1 ki srca zna željenja. 


Tak je, verujem ti, ljubleno dobro. 2 ) 

Dneto. 


I. Sad Ti pričem veruvati, 
V srcu momu mir imati, 
Sad mi kažu Tvoje oči 
Lepo srce jake moći. 

II. Če mi pričmeš veruvati 
Vsoj ću sili suprot stati, 
Nit je splašit srce moći, 
Ko Ti kažu moje oči. 


I. Kine moj, naj me ostaviti. 

II. Veru ću Ti založiti. 

II. Ah, bu li već moć živeti, 

-Če nas sreća skup će deti. 

II. Plamnu tomu naj se smili, 
Koga ljubav takva sili, 

Ter na moć se naj spomene, 
Prva ljubav kak nas rene. 


Siromaško 

Milo srce, kak trepeće, 

Dan prez škode biti ne će, 

Srce moje kak trepeće, 

Milo srce ! — vsaki reče. 


srce trepećeš. 3 ) 

Mili Bože, kaj će biti, 
Morala bum pogubiti 
Dobro, ko je ljubav bilo 
V prsi moje zasadilo 
Milo srce. Repetitur. 


Moreš li hvaliti Tvoje krivice. 4 5 ) 

Nu: se diči s Tvum nesrećum Nit Ti ne srne za špot biti, 

Sužen opstrt z možnum srećum, (Kak, ke ljubav zna vkam iti) 
Koga sama ljubav vodi, Krvoločne kakve valja; 

Kuda vredna krepost hodi. 1, sužanstva nje nevalja. 


Iz navade. 6 ) 

Z navade sem, dragi, Tebe oljubila, 

Ovak samo Tebe ljubit se navčila, 

Navada ta jako je mi slatka bila, 

Ovak, iz navade je postala sila. 

Vu tom lepom plamnu. ki je zažgal mene, 
Bum gorela, đoklam srce mi povene; 

Niti bi ja vernost, ku sem Ti imela, 

Ne začuvat mogla, da bi taki htela. 

*) Tutto fin ar dal cielo. 

2 ) Si, Ti credo, amato bene. 

3 ) Povero cor, Tu palpiti. 

4 ) Puoi vantar le tue ritorte. 

5 ) Per costume. 

Ćutim si srce prebosti. 1 ) 

Jur se srce me prebada, 

Kak da vmrcti htel bi sada. 
Nit znam, Bože, vse zmožnosti, 
Gdo mi srce će prebosti. 

Ne znam, kamo ću se deti, 
Pomoć z neba ni imeti, 

I kad žalost će se zbrati, 

Na srdu se preobrati. 


Gdo zna. kakvo srce. 2 3 ) 

Gdo zna, ne li jošće koje 
Srce trape oči Tvoje, 

Ko ne srne za muke svoje 
Prosit te za dare Tvoje. 
Jošće plaha ljubav čedna 
Milosti je, štimam, vredna. 


Ako med ljuboinornemi srdarni. 8 ) 

Koga ljubomornost peče, 

Če trpi, ter niš ne reče, 

Naj se smili, naj me zvuči, 

Kak se v takvi sili muči. 

Kak se čuvaju pokorni 
Oni hiri ljubomorni, 

Koji vse v obrazu kažu, 

Kamo koga misli važu. 


Ne izdati ufanje lcpo. 4 ) 

V ufanjih najlepših naj me vukaniti 
Ka mi dosad jesi hotel pokloniti, 

Z sledom se prezmožneh vitezov pokaži. 
Ime dobro moje z čini nemaži. 

Včini, da vreden odvetek ostavim, 

Vu kom srca moga želje vse ja stavim ; 
I da mi se obraz moj ne zarumeni, 

Ako gda na pamet, sinko, dojdeš meni. 


J ) Mi sento ii cor traffigere. 

2 ) Chi sa, qual cuore. 

3 ) Se fro gelosi zdegni. 

4 ) Non tradir la bella speme. 



II. Tito BrezoTački i Andrija Kačić Miošić. 

Od kraljice Marije Terezi je pa do prvih početaka hrvatskoga 
preporoda razbujala se i u građanskoj Hrvatskoj prigodna poezija 
sa svim svojim velikim manama. Ovo prigodničarstvo nema ni 
ovdje pjesničke vrijednosti, ali ima književno-povijesno značenje. 
Prigodnice u građanskoj Hrvatskoj do god. 1780., u koliko ih 
ima, jesu latinske. Kad je umrla Marija Terezija, a na prijesto 
stupio Josip II., bio je to povod, te se javilo i u nas mnoštvo 
prigodničara, koji opijevaju svaki i vrlo neznatan događaj, pa i 
ako ostaje jezik latinski jezikom prigodničara, ipak oni odsele 
pjevaju u Zagrebu i na jeziku njemačkom, nešto rjeđe na kajkav¬ 
skom narječju, ali javlja se i prigodnica talijanska, a Slavonci, 
koji borave u Zagrebu, pjevaju na narječju štokavskom, Petar 
Katančič jednu pače i na jeziku madžarskom. 

Medju zagrebačkim prigodničarima isticao se i Tito Bre¬ 
zo vački (1757.—1805.). On je pjevao prigodnice latinske, 
poznata nam je i jedna njemačka, a najpoznatiji nam je kao 
kajkavski pisac. Kajkavština njegova „Grabancijaša dijaka“ je 
doista klasična. Ali je nepoznato, da je on i vrlo dobar pjesnik 
štokavac, premda je več Toma Mikloušić za nj rekao, da je „pesmik 
dijački, horvatski i sla v o n ski*. 1 ) Već u „Grabancijašu w dva lica, 
Gajo i Lazo, kalfe čizmara kajkavca Smolka, govore čistom ikav- 
štinom, a govoreći s njima povodi se u govoru za njima i Smolko. 
Ali pored toga spjevao je Brezovački dvije prigodnice u narječju 
štokavskom, povodeći se za narodnom pjesmom i za Kačićem, i 
to je prva ovakva pojava u kajkavskoj književnosti. 

Prva je prigodnica : „Uspominak prečasnoga upe¬ 
la vanj a redovničke braće od milosrđa zvane 
u iznova podignute kuće iliti kloštar, u kojemu 
ubogim i bolesnikom polag naridbe i zaveza 
svojega vazdar služili budeju, u Zagrebu na 
dan 23. miseca augusta 1804. Ispjevan i prišla v- 


*) T. Mikloušić: Izbor dugovanj, str. 92. 

nom narodu poklonit po Titu Brezovački, mis- 
niku zagrebačke biskupije i kod farne crkve 
sv. Marka u Zagrebu prevendaru." Oveća ova pri- 
godnica spjevana je u narodnim desetercima, u dosta lijepoj ikavskoj 
stokavštini, u strofama od po četiri stiha, sa rimama a—a, b—b. 
Utjecaj Kačićev je posve jasan, pače u pjesmi se odražava i 
Kačićevo Slovinstvo. Pod Gričem vode kolo vile i veselo pjevaju, 
dok se one miluju, sijedi starac Staroslav (t. j. „starinska 
Slovincev i pređih naših junaštva Slava ili dika") sjedi tužan, 
suze lije u njedra i zove staru slavu Hrvata. 

Vidi njega Slovinkinja vila, 

Kad svrh grada širila je krila. 

Ona (pod imenom ,,S 1 o vinkinj e vile razumi se narod 
slovinski ili hrvatski") pita ga, što je tužan, i onda ga tješi, da 
otare suze, jer se vrijeme promijenilo, nevolje će nestati, pa mu 
pripovijeda, kako su gospoda osnovala veliku bolnicu s ubožnicom 
i manastirom milosrdne braće na Harmici. 

Iza toga crta Brezovački svečanost uvedenja milosrdne braće, 
u čemu su učestvovali „varošani Nimci i Hrvati"; prvima je 
kanonik grof Josip Sermage rekao njemačku propovijed, a „Slo- 
vincem" kanonik Imbrih Raffay hrvatsku, bez sumnje kajkavsku. 

Malo pred svoju smrt izdao je Tito Brezovački još jednu 
štokavsku prigodnicu, posve u duhu Kačićevu, s naslovom - „Pisma 
Juri Rožiću" (Zagreb, 1805.). U sveučilišnoj knjižnici u Zagrebu 
sačuvan je autograf ove pjesme sa signaturom SM. 32. B. 20. 
Pjesnik je prigodnicu namijenio Juri Rožiću, c. majoru, kad se 
vjenčao s Josipom Šegert. Pjevajući o junačkoj porodici Rožiča 
Brezovački se poziva na Kačića: „0 viteških junakov Rožićev u 
knjigi Razgovor ugodni naroda slovinskoga u 
poličju knjige 270. Andrija Kačić ovako pjeva: 

Rožići su roda junačkoga, 

Krunu brane dužda mletačkoga, 

Viteški su oni vojevali, 

I krajinu Tursku porobili." 

Brezovački u pjesmi spominje i Franju Ožegovića, u kojega je 
mlada odrasla, pa i za nj navodi Kačića u dokaz, da je starin¬ 
skoga plemena („kako Kačić piše"). Pjesmu svršava: 

Za ručniku pisma na poštenje, 

Zaručnici bila na veselje. 

Prijatelji s Vami vince pili, 

Dugo zdravi i veseli bili. 

Kačić bio je eto u ovo doba poznat već i u kajkavaca, a 
kamogod je došla njegova „pismarica", svuda se javio i njegov 
utjecaj. Nije bilo doista ništa lakše nego imitirati Kačića, a njegov 
način pjevanja bio je osobito prikladan za prigodnice različitoj 
gospodi, jer njegova se „pismarica", čini se, i razvila iz ovakvih 
prigodnica. Mati ja Tomičić u Komorskim Moravicama spjevao 
je po njegovu izgledu — i spominje „oca Kačića“ — prigodnicu : 
„Razgovor nemili naroda rvatskoga Krajine 
primorske, aliti kratko iskaza nje smrti velikoga 
viteza generala Filipa Vukasovi ć a. “ Naslov Kači- 
ćeve „pismarice" naprosto je premetnut na jednu prigodnicu, u 
kojoj se opijeva po kazivanju Nikole Tomljanovića, vjernoga sluge 
Filipa Vukasovića, smrt ovoga junaka. Pjesma, datirana godine 
1809., sačuvana je u rukopisu u sveučilišnoj knjižnici u Zagrebu, 
pod signaturom S M. 32. C. 11. — Prema tome držimo, da se 
ni kajkavac Brezovački nije povodio za Kačićem zato, što bi 
do njega već bili doprli romantički pojmovi o narodnoj poeziji, 
već naprosto zato, jer je u njega našao dobar i prikladan oblik 
za svoje dvije prigodnice, i jer su se ovako već uvelike povodili 
bili za njim neki slavonski pjesnici, koji su štampali svoje pjesme 
i u Zagrebu — na pr. Antun Ivanošić — a pored toga novo i vrlo 
lijepo izdanje „Razgovora ugodnoga" od god. 1801. ponovo je 
širilo slavu starca Milovana po svim krajevima. 



III. -Turaj Belić Ligatić. 

Juraj Belić Ligatić zanimljiva je, a posve nepoznata po¬ 
java u dopreporodnoj hrvatskoj književnosti: i on je jedan od onih, 
koji su htjeli nešto uraditi za narodni jezik i napredak književ¬ 
nosti, a rad prilika nijesu mogli. Krupniji podaci o njegovu životu 
nalaze se u sačuvanome njegovu radu, od kojega je tiskom izašla 
samo jedna prigodna knjižica s ovim naslovom*. „Razgovor od 
štimi i uzvišenosti stališa vojničkoga, kojega 
Juraj Anton Belić aliti Ligatić, francoskoga rata 
složene vojske od slavne generalije karlovačke 
u Italiji duhovni pastir, složi i imenovane 
vojske presvijetlomu gospodinu obrstaru i ko- 
mendantu Mateši Rukavina od Bonjograda pokloni. 
U gradu Aleksandriji pritiskan slovima Ignatija 
Vimercati 1795. Obtenta facultate. u 

Imprimatur cenzure glasi: „Die 5. Februarii 1795. Quam- 
quam nullam habeam linguae Illiricae cognitionem, nec revisor 
reperiatur idoneus, tamen in bona fiđe auctoris catholici, qui sermo- 
nem in lingna latina explicavit, imprimatur. Fr. Io. Ant. 
Buisson Vic. Gen. S. Offi. Alex.“ 

To je propovijed vojnicima u ratno doba. U istoj knjizi 
nalazi se i druga ovakva propovijed, pod naslovom: „Razgovor 
drugi od osobite v i r n o s t i, koju vojnik svojemu 
kralju dužan jest iskazati, od Jurja Antona 
Belić a, u taboru kod grada sardinskoga Acqui 
složen i presvijetlomu gospodinu grofu Osijnc 
od Nadaždi, slavnoga slunj skoga regimenta ma¬ 
joru, poklonje n.“ 

Belić bio je poslije župnik u Cvitoviću, a onda u Brinju, i 

u stare dane, kad je živio u Bribiru kao umirovljeni brinjski 

župnik, uhvatio je opet pero u ruke i napisao veliko djelo u 

hrvatskoj prozi, koje obuhvata 419 str. u folio obliku, a rukopis 

je sačuvan u sveučilišnoj knjižnici u Zagrebu, sign. S. M. 32. A. 1 • 

* 

Belićevu djelu u rukopisu glasi čitav naslov: „Kratko ispisa nje 
pomamne i krvotočne Francuza smutnje i pri- 
nevirnoga njihovoga odmetnuća od svojega 
zakon toga kralja Ludovika XVI. I po tom u 
celoj Europe etc. nemira i mnogo godišt pri- 
žestokoga ratoborstva, koje s ovima puntari 
za braniti s mačem u ruci svoje kraljevine 
usiljeni bihu zavrći svikoliki europejski krsti- 
anski cesarii kralj i. Iz različitih piščev uzeto 
i svojim vlašćim kod rvanjih oČigledstvom 
zamerkano i u jedno složeno od Jurja L i g a t i ć a, 
bivšega mnogo godiš ča vojnikov od krajine 
karlovačke u latinskih etc. državah s Francuzim 
rvećih se kapelana, potom cvitovićskoga i napokon 
brinjskoga plovana, vanka izdato 1824.“ Djelo ima 
značajan motto u tri jezika: 

Abest historia literis nostris. Cic. 

Non abbiamo una storia in nostro linguaggio. 

U naših knjigah povijest se ne nahodi. 

Predgovor, što ga je pisac napisao svome djelu, ima za nas 
sada veću vrijednost, negoli čitava njegova povijest francuske 
revolucije, pa ga donosimo u cjelini: „Dragi štioče! Sedećemu, ali 
ne ludo dneve gubećemu u ugodnosti mira, u koji: tum foris 
c um eccles i a ambulante, tum domi in diversis 
parochiis docendo, baptisando, imo etiam injurias 
tolerando etc. senio fatigatum, viribus et morbis 
fractum: i u vojske i u krajine na brige duša jurve utruđena 
i iznejačena doba ustana mene sa služnom plaćum jest metnula — 
u ugodnosti, velim, ovoj od mojega počinka, dopao jest meni u 
ruke jedan (kojega imenovat ne ću), budući on rodjen u građan¬ 
skih dvorovih i bogatoj carevini, a ja u ubogoj primorskoj krajine 
i priprostoj kućerine, ovako besedeći pisaoc njemački : „Uslo- 
\inskih državah mnogi u mudroskupštinah jesu bili od hitro- i 
jipogovorenja, od mudroznanja povijesti naučitelji, i ništar ne manje 
nijedan (što nije istina), na sva usta on veli, da glavu iz tmina 
tuposti i neznanja ni jest uzdvignuo, niti praha od neumstva iz 
sebe otresao. “ Koja pljuska tako mene žestoko u srce jest udarila 
i ljuto ugrizla, da crnopis u posudu uljeh i u ruku za ispisat ovoga 
posljednjega rata kratku historiju tupo moje pero s tim većma 
uzeo jesam, budući da kao vojnika krajičnih mnoga leta kapelan 

mnoga i štio i čuo, pobjeližio i očima, kako bivahu, jesam vidio 
I kakono zgora spomenuti pisac, koji nas prikori, u svojemu na¬ 
rodnomu piše jeziku, tako i ja. iz ljubavi mojih domorocev tru- 
neći i dijačke mesta, gradova i rika imena, i umnouljudna dijačka 
besjedenja, naredbe i narečenja, za temeljitije štioca uglavljenje u 
našemu iliričkomu jeziku. Quamvis a plurimis rnagni nominis viriš 
repetitae factionis Gallicanae res notatae habeantur: divanio budem, 
nihilo minus tamen necđum exhaustae sunt, etiam plurima deside- 
rantur. Diligentissimus Gallicanus scriptor Papon rnagnas quidem 
promeritus est laudes, bene recteque scripsit plurima, verum neque 
studio suo complecta sunt quaevis atque omnia. Quare secuturo 
scriptori ego praeter ab illo descripta, quae ad illustrandam casuum 
ej us temporis historiam servire poterunt, communico et hane meam. 
Caeterum residua, quae correctione indigent, oramus perdemisse 
eruditos lectores, ut sive necessariae quorundam explicationis, sive 
errorum commissorum a nobis excusatos habere velint, quia aman- 
tem res amata caecum facit. Quae scripsi, perpendi et examinavi 
undique varios et diversarum linguarum scriptores conquisivi, legi 
et diutius bene examinavi: nulla quippe res potest esse eadem fešti - 
nata simul et examinata. Denique laboravi studiose, ne vel adeo 
brevis in scribendo essem, ut obscuri notam ferrem, vel adeo pro- 
ixus, ut garrulitatis arguerer. 

Koji dakle pauk jest, osa ili zmija, na ovo razgranato stablo 
neka ne sjeda: zašto takovomu, kakono nije nareslo, niti cvalo, 
tako njemu ne bude niti ploda dalo. Piša i složi u Bribiru, pri¬ 
morskomu gradu, na 30. januara 1824. 

Juraj Belić 
drugač Ligatić, 
pensionirani 
plovan brinjski. u 

Belićevo je djelo kompilacija iz različitih autora, a svuda se 
ističe tendencija protiv revolucije, francuskoga bezvjerstva i slobo¬ 
doumlja. Pisac u naslovu doduše ističe i svoja opažanja ovih do¬ 
gađaja, kojima je bio i očevidac, ali u djelu toga i ma vrlo malo 
a vojne francuske u hrvatskim krajevima obradio je ili nikako 
ili samo s nekoliko riječi. Pored svega toga, da je Belićevo djelo 
izašlo, kako je on i htio, bio bi to najvažniji književni dogadjaj u 
Hrvatskoj uoči preporoda. 





IV. Ihije pjesme Tome Blažeka. 

Pjesme Tome Blažeka (1807.—1846.), jednoga od poboljih 
preporodnih pjesnika, izdao je poslije smrti njegove Antun Nemčić, 
i to pod naslovom „Političke pjesme" (Zagreb 1848.). Ovaj naslov 
više je odgovarao duhu vremena u nas, kad su one izašle, negoli 
samome sadržaju ove male zbirke, u kojoj uz političke davorije 
pretežu općeno refleksivne i erotičke pjesme. Spominjalo se, da je 
Blažek pjevao i lascivne pjesme, te ih Nemčić nije mogao priopćiti, 
pa su se izgubile. U sveučilišnoj knjižnici u Zagrebu sačuvan je 
Nemčićev rukopis Blažekovih pjesama 1 ), po kome su štampane 
Političke pjesme, i tu se nalaze dvije pjesme, za koje se izdavač 
u zadnji čas odlučio, da ih ipak ne priopći. To su pjesme „B e- 
dastoća" i „Zved 1 ji vost." 


Bedastoća. 


Neka pjeva, tko šta hoće. 

Ja na slavu bedastoće 
Pjevati ću jednu pjesam, 

Jer uvjeren stalno jesam, 

Da sve štogod većega 
Na svijetu je i boljega 

Sad je naše bedastoće. 

Kako će pametno biće 
C’jelo svoje zemljožiće 
Da do cesti ol mudrosti 
Dođe, vodit u skoznosti — 

Ko će život svoj gubiti, 

Ko li će se zaljubiti 

Bez očite bedastoće? 


Ako dakle nit mudrosti, 

Ka zavjetak je znanostik, 

Niti hrabrih vojenika, 

Niti nježnih ljubovnika, 

Niti česti i junaštva, 

Nit bi bilo djevojaštva. 

Da ni u sv’jetu bedastoće: 

Ki pamet i razum ima, 

Za zlo meni ne uzima, 

Da pogledom prvim ovu 
Pjevao sam pjesam novu; 
Jerbo vidi u istini, 

Da svi skoro naši čini 

Posljeđa su bedastoće 


x ) Sgn. SM. 32. C. 3. — Uz ovaj rukopis ima i autograf Tome 
Blažeka, ali u njemu nema nijedne nepoznate pjesme. Isporedjujući 
Nemčićev prijepis, pjesnikov autograf te izdanje „Političkih pjesama", 
lako je opaziti, da je izdavač dosta često formalno dotjerivao Blaže- 
kove stihove. 

Zvedljivost. 


Izvan grada onomadni 
Čineć sprohod moj navadni 
U samotnom najdoh hladu 
Spavat jednu d’jevu mladu ; 

A ja slabost od narave 
Imam tu, da ženske glave 
Rado vidim u samosti 
Iz jedine zvedljivosti. 

Stanuh dakle, pa rad zraka 
I vatrenih sunca traka 
Obraz rupcem pokriveni 
Željan vidjet taj ljuveni 
Polagano odakrijem . . . 

I kako sam sretan, ranijem, 
Nahodeći te ljeposti 
Iz jedine zvedljivosti. 

Zatim jedno malo bliže 
Pristupivši, doli niže 
Oči bacih u njedro, 

B’jelo kano nebo vedro, 


Gdje se prsa dižu gori . . . 
Strast u meni neka gori 
Za otvorit te skrovnosti . . . 
Iz jedine zvedljivosti. 

Na to noge nje milene, 

Za obljubit ih stvorene, 
Gledam misleć sam u sebi: 
Je li u sjeni ovoj ne bi, 

Bez djevojku uvraziti 
l dalje se moglo iti 
U njezine otajnosti 
lz jedine zvedljivosti. 

Tako dakle bolje i bolje 
Sve mi ide polag volje — 
Na jedanput djeva mlada 
Probudi se, i puna jada 
Skoči gori, pa pobjegne. 

0 da još jedanput legne, 
Jere nisam vidio dosti 
Iz jedine zvedljivosti . . . 


To su jamačno samo dvije ovakve Blažekove pjesme, i to još naj- 
ugladjenije, što ih izdavač nije mogao izdati: one, što ih nije ni 
prepisivao, bit će da su radi cinizma i lascivnosti još manje bile 
za štampu i za javnost. Poezija ove ruke za Blažekov je značaj 
vrlo obilježna: on je živio u samoći, ne upuštajući se u suvremene 
javne borbe, bolježljiv, sušičav, ukočene jedne noge, i u ovome 
samotarstvu razvijao se njegov individualizam, jak i neslomiv u 
samome sebi, a u njegovoj poeziji uz duboke refleksije javlja se 
posve prirodno cinizam i neki hedonizam. 

